1Anak ambo si Titus! Ambo, si Paulus, mambuwek surek ko sabagai pisuruah Allah, sarato sabagai rasul Isa Almasih. Ambo dipiliah, sarato di utuih untuak manolong urang-urang piliahan Allah, supayo manjadi kuwaik dalam imannyo. Ambo musti pulo mambimbiang urang-urang tu, supayo inyo buliah tawu jo pangajaran nan bana, nan di ajakan dek agamo kito.
2Pangajaran tu badasarkan harapan, baraso kito ka manarimo iduik sajati nan kaka. Allah lah manjanjikan iduik tu sajak sabalun parmuloan jaman -- Allah indak mungkin baduto.
3Dikutiko nan tapek, Allah manyatokan janji-Nyo tu dalam pasan-Nyo. Pasan tu lah dipicayokan kabake ambo, nan ambo manyampaikannyo ateh parentah Allah Panyalamaik kito.
4Oih Titus, angkau adolah sabana-bana anak ambo, dek karano, kito lah samo-samo ba iman kapado Isa Almasih. Ambo ma arokkan mudah-mudahan Allah Bapak, sarato jo Isa Almasih Rajo Panyalamaik kito, mambari barakaik sarato jo aman santoso kabake angkau.
5Ambo tinggakan angkau di Kreta, supayo angkau dapek ma uruih karajo-karajo nan paralu juwo lai di atur. Supayo angkau ma angkek pulo pamimpin-pamimpin jamaat di satiyok kota. Sarato kana-ilah pitunjuak-pitunjuak ambo ko:
6Surang pamimpin jamaat andaklah urang nan indak bacacek; inyo musti hanyo punyo bini surang; anak-anaknyo musti lah ba iman kapado Isa Almasih, sarato indak takato sabagai anak nan indak bakatantuan, atau indak bisa di atur.
7Paniliak jamaat, adolah urang nan ma uruih karajo Allah, inyo indak buliah bacacek. Inyo indak buliah uju atau parabo, atau pamabuak, atau suko bacakak, atau cangok dipitih.
8Inyo musti suko manarimo urang di rumahnyo, suko ka parkaro-parkaro nan baiak, dapek manahan diri, luruih, suci, sarato bataratik.
9Inyo musti bapacik taguah ka pangajaran nan dapek dipicayoi, bakcando nan lah di ajakan kabake inyo. Jo caro nan baitu inyo mampu manasiyaik-i urang, badasarkan pangajaran nan bana, sarato manyatokan kasalahan urang-urang nan manantang inyo.
10Dek karano, banyak urang nan suko mambarontak, tarutamu urang-urang nan dulunyo ba agamo Yahudi; inyo bi mangicuahi urang lain jo ota-ota dutonyo.
11Urang-urang nan bakcando itu musti dipakok muncuangnyo, dek karano inyo mangacaukan banyak kaluarga, jo sagalo pangajaran nan indak-indak. Inyo pabuwek bakcando itu, hanyo dek karano niyo mancari labo nan indak patuik!
12Panah surang nabinyo sandiri, nan barasa dari Kreta juwo, mangatokan, "Urang-urang Kreta taruih baduto, sarato bakcando binatang buweh, nan rakuih sarato pamaleh."
13Apo nan dikatokan dek nabi tu iyo batua. Itu sababnyo mangko angkau musti mamparingekkan urang-urang tu sacaro jaleh; supayo inyo tatap bapacik ka pangajaran nan bana,
14sarato indak lai bapacik kabake kaba bagalau urang Yahudi, atau ka sagalo paratuaran nan dibuwek, dek urang-urang nan manulak pangajaran nan bana tu.
15Sagalo sasuatu adolah suci bagi urang-urang nan suci. Tapi, bagi urang-urang nan pikierannyo kumuah, sarato nan indak ba iman, indak ado ciyek juwo doh nan suci dek inyo, dek karano, pikieran jo ati nuraninyo lah kumuah!
16Urang-urang tu bi mangatokan, baraso inyo tawu jo Allah, padohal sagalo karajonyo mamungkie-inyo. Urang-urang tu manjajokkan, sarato inyo indak namuah patuah; inyo adolah urang-urang nan indak mampu, mangarajokan sasuatu nan baiak.
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn